Ľ. Kaník, minister práce, sociálnych vecí a rodiny SR: (2003-10-22):
Cieľom návrhu zákona je predovšetkým odstrániť nedostatky a nevýhody súčasného stavu v sústave orgánov najmä miestnej štátnej správy na úseku ochrany zdravia a pri výkone ich pôsobnosti. Účelom návrhu zákona je priblížiť výkon štátnej správy občanovi a zohľadniť pripravované zrušenie okresných úradov ako súčasť optimalizácie a reštrukturalizácie verejnej správy. Podľa platnej právnej úpravy vlastný výkon, t. j. rozhodovaciu právomoc v rámci výkonu štátnej správy, vykonávajú hlavný hygienik v Slovenskej republike na ministerstve zdravotníctva, štátni krajskí hygienici na krajských úradoch a štátni okresní hygienici na okresných úradoch ako monokratické orgány. Plnenie ostatných úloh na úseku ochrany zdravia vrátane prípravy podkladov na rozhodnutia a opatrenia orgánov zabezpečujú štátne zdravotné ústavy zriadené ministerstvom zdravotníctva na základe zákona ako rozpočtové organizácie. Navrhovaný zákon zavádza novú sústavu orgánov štátnej správy, ktorá zahŕňa okrem ministerstva zdravotníctva aj Úrad verejného zdravotníctva. Úradu verejného zdravotníctva prislúcha najmä riadenie, usmerňovanie a kontrolovanie výkonu štátnej správy uskutočňovaného regionálnymi úradmi verejného zdravotníctva, prvostupňové rozhodovanie vo veciach presahujúce rámec územného obvodu a v ďalších zákonom vymedzených prípadoch. Na úrovni Úradu verejného zdravotníctva dochádza k nevyhnutnej horizontálnej koncentrácii úloh štátu v oblasti ochrany zdravia v rámci rezortu zdravotníctva na rozdiel od doterajšej roztrieštenosti a dvojkoľajnosti v riadení pri plnení týchto úloh v rámci dvoch rezortov, zdravotníctva a vnútra. Navrhovaná právna úprava nepredpokladá žiadne dopady jej realizácie na štátny rozpočet, ekonomické a environmentálne vplyvy a ani dopady na zamestnanosť. Návrh zákona bol prerokovaný v Odvetvovej RHSD a odsúhlasený bez pripomienok s návrhom na ďalšie legislatívne konanie. Ďakujem za pozornosť. To je všetko. Z. Martináková, podpredsedníčka NR SR: Ďakujem, pán minister. Poverenie gestorského výboru pre zdravotníctvo má poslanec Peter Biroš. Prosím ho, aby predniesol správu gestorského výboru k tomuto návrhu zákona. P. Biroš, poslanec: Vážená pani predsedajúca, vážený pán minister, vážení páni poslanci, milé kolegyne, kolegovia, v súlade s § 73 ods. 1 zákona o rokovacom poriadku som bol určený Výborom Národnej rady Slovenskej republiky pre zdravotníctvo za spravodajcu k vládnemu návrhu zákona, ktorým sa mení a dopĺňa zákon Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov a o zmene niektorých zákonov. Máte to pred sebou ako tlač 400. Na základe uvedeného podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa z formálnoprávnej stránky všetky náležitosti v § 67 a v § 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti uvedené v legislatívnych pravidlách. Predložený návrh zákona je v súlade s Ústavou Slovenskej republiky, inými všeobecne záväznými právnymi predpismi a medzinárodnými zmluvami. Uvedený návrh zákona nemá dopad na štátny rozpočet a rozpočty územných samospráv. Návrh zákona obsahuje doložku zlučiteľnosti s právom Európskej únie. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky č. 395 z 29. septembra 2003 a podľa § 71 rokovacieho poriadku Národnej rady Slovenskej republiky navrhujem, aby návrh zákona prerokovali výbory. Ústavnoprávny výbor Národnej rady, Výbor Národnej rady pre financie, rozpočet a menu, Výbor Národnej rady pre verejnú správu, Výbor Národnej rady pre životné prostredie a ochranu prírody a Výbor Národnej rady pre zdravotníctvo. Za gestorský výbor navrhujem Výbor Národnej rady pre zdravotníctvo. Odporúčam, aby výbory predmetný návrh zákona prerokovali v lehote do 30 dní a gestorský výbor do 31 dní od jeho prerokovania v prvom čítaní na schôdzi Národnej rady Slovenskej republiky. Pani predsedajúca, prosím, otvorte rozpravu k predmetnému návrhu zákona. Z. Martináková, podpredsedníčka NR SR: Ďakujem, pán spravodajca. Otváram všeobecnú rozpravu. Písomne sa neprihlásil do rozpravy žiaden poslanec. Ústne sa do rozpravy prihlásili dvaja poslanci doteraz. Nech sa páči, kto má záujem hlásiť sa ústne do rozpravy ešte? Uzatváram možnosť hlásiť sa ústne do rozpravy. Ako prvý vystúpi pán poslanec Džupa. K. Džupa, poslanec: Vážená pani predsedajúca, dámy poslankyne, páni poslanci, členovia vlády, keď v predchádzajúcom svojom vystúpení som vyslovil možno kritické slovo k tomu, že minister zdravotníctva nie je prítomný pri prerokovaní v prvom čítaní predchádzajúceho zákona, musím teraz konštatovať, že v prípade tohto zákona mi to nie je vôbec ľúto, nie preto, že by som si neprial, aby tu sedel v snemovni, ale vzhľadom na kvalitu materiálu, ktorý sme dostali k dispozícii. Za poslanecký klub HZDS-Ľudovej strany musím s uspokojením konštatovať, že tak ako sme počas celého obdobia od vzniku Slovenskej republiky veľmi sústredeným spôsobom a zodpovedne pristupovali k celej oblasti, ktorá dnes touto novelou definitívne sa zastreší pojmom verejné zdravotníctvo, mali sme predovšetkým na zreteli význam štruktúr a odborného zázemia tejto oblasti medicíny pre situácie, ktoré si nikto neželá, ale ktoré vždy hrozia a môžu kedykoľvek prísť. Z tohto hľadiska, ak bol využitý odborný potenciál, hlavne ústredného klubu pre zdravotníctvo HZDS-Ľudovej strany, som povinný to na tomto mieste povedať, pričom to vôbec nemá byť snaha kurizovať ministrovi zdravotníctva či subjektom koaličnej štvorky. Sme totiž tohoto názoru. Od roku 1989 si už pomaly každý vyskúšal transformáciu slovenského zdravotníctva, pomaly každý mal svojho zástupcu vo vedení rezortu zdravotníctva. Vyskúšali sme každý model organizačný, ale hlavne financovania slovenského zdravotníctva. A dospeli sme všetci zhodne k záveru, že štyri roky trvania jedného volebného obdobia sú jednoducho málo na to, aby sa predstava alebo transformácia s cieľovými produktmi, tak ako boli naplánované, podarili realizovať. Jednoducho, či sa nám to páči alebo nie, v súčasnej dobe, pokiaľ sa nezjednotíme, čo sa zdravotníctva týka, na prioritách, ich zoradení podľa jednotlivých oblastí, podľa stupňa naliehavosti a dôležitosti, pokiaľ si ich neosvojíme a pokiaľ sa nám nepodarí politicky presadiť, aby preklenuli jedno volebné obdobie, potrebné sú minimálne dve volebné obdobia na to, nepohneme s transformáciou slovenského zdravotníctva, výsledkom bude nespokojnosť obyvateľov, nespokojnosť zdravotníckych pracovníkov a v konečnom dôsledku aj nespokojnosť vlastných politických subjektov, ktoré očakávali, očakávajú a budú očakávať prelomové kroky pri transformácii slovenského zdravotníctva, z ktorých by potom ťažili politický profit. Ak teda hľadím na túto základnú prioritu, to je zmyslom práce a odbornej práce HZDS-Ľudovej strany. A keď si to niekto chce vysvetľovať tak alebo onak, prepáčte, nevyzná sa do problému. Druhou, veľmi podstatnou záležitosťou je, že akákoľvek zákonná norma aj v oblasti zdravotníctva musí zodpovedať štandardizácii, ktorú predstavujú záväzné usmernenia Európskej únie a Európskeho parlamentu a následných jeho inštitúcií. Práve pri tejto predkladanej novele aspoň v tejto chvíli musím konštatovať, že text tejto druhej zásadnej podmienke vyhovuje. A napriek tomu mám dva okruhy otázok, ktoré smerujú k predkladateľovi, a verím, že sa k nemu aj dostanú. Predkladaný návrh predpokladá 36 sídiel a územných obvodov regionálnych úradov verejného zdravotníctva. Súhlasiť s tým možno, má to svoju logiku, ale predsa len praktický výkon činností týchto sídiel alebo, lepšie povedané, územných obvodov je do určitej miery a v mnohých oblastiach dosť prepojený aj na systém územnosprávneho rozdelenia Slovenskej republiky. Teraz sme v období, keď sa toto prehodnocuje. A možnože ani predkladatelia sami nevedia, či to bude 40, 50 alebo koľko. A v tejto súvislosti pri potom predkladaní v druhom čítaní je potrebné deklarovať, či dôjde k posunu v prípade, ak vláda, ak parlament Slovenskej republiky prijme definitívnym spôsobom iné územnosprávne členenie. Nepredstavuje to nejaký vážny problém, pretože tá odborná činnosť, ktorá sa bude vykonávať na regionálnych úradoch verejného zdravotníctva, má svoje špecifiká, ale z hľadiska celkového a z hľadiska toho, že každá predkladaná novela musí priniesť aj celkom evidentný, konkrétne vyjadriteľný ekonomický prínos, sa trošku stráca v prípade, že, povedzme, sa nepodarí prepojiť sieťou, aby mali internet, aby mohli komunikovať internetovou poštou cez webstránky a podobne. A druhá taká myšlienka, to je skôr myšlienka, ktorú si dovolím v tejto súvislosti povedať, týka sa, samozrejme, celého spektra zdravotníctva, jednotlivých odborov a špecializácií, ale dávam ju na zváženie predkladateľovi, aby v súvislosti s predkladanou novelou č. 272/1994 Z. z. minimálne pre Výbor pre zdravotníctvo Slovenskej republiky priniesol celkom jasnú a ucelenú koncepciu alebo aspoň názor na to, akým spôsobom sa bude riešiť kontinuita aj v tomto profesijnom odbore, ale, samozrejme, aj vzhľadom na všetky ostatné odbory. Prečo? Vieme, že špecializačná príprava odborníkov, ktorí sa venujú tejto oblasti medicíny, bola dlhé roky viazaná na špecializovanú fakultu v Prahe. My momentálne na Slovensku nemáme pokračovateľa ani ústav či inštitúciu, ktorá by zastrešila túto oblasť v pregraduálnom systéme. Ten postgraduálny systém je už, povedzme, prepracovaný, myslí aj na tieto oblasti. Zápasí s jedným obrovským problémom, že to nie je na prvý pohľad tak atraktívna oblasť medicíny, do ktorej by sa lekári, hlavne lekári, ale aj iní zdravotnícki pracovníci priam hrnuli. Ak k tomu prirátam jeden fakt, ktorý už na pôde súčasnej 18. schôdze Národnej rady  odznel a z ktorého jasne vyplýva, že máme pomerne už dnes citeľný a signifikantný odliv mladých zdravotníckych pracovníkov mimo územia Slovenskej republiky, z ktorých časť sa možno vráti, možno nevráti, ale určite sa nevráti ten počet, ktorý odíde do zahraničia, skutočne v tejto chvíli je evidentne cítiť, že nám hrozí v rozsahu krátkodobom, myslím tým 5 – 10 rokov výpadok jednej generácie vysokoškolsky vzdelaných medicínskych pracovníkov, a to nielen pre túto oblasť. Ale v tejto oblasti je to dnes už celkom zreteľne cítiť. A preto v súvislosti s touto predkladanou novelou si dovoľujem, pán spravodajca, aby ste akceptovali zámysel koncipovať požiadavku ministra zdravotníctva, príp. pána ministra sociálnych vecí, aby súbežne s prerokovaním tejto novely v druhom čítaní vo Výbore Národnej rady Slovenskej republiky pre zdravotníctvo tento materiál alebo aspoň zámysel či úvahu ministerstva zdravotníctva ako orgánu zodpovedného za tvorbu štátnej zdravotnej politiky Slovenskej republiky predložil. Záverom zhrniem. Klub poslancov Národnej rady Slovenskej republiky za Hnutie za demokratické Slovensko-Ľudovú stranu podporí, aby zákon bol posunutý do druhého čítania. Ďakujem. (Potlesk.) Z. Martináková, podpredsedníčka NR SR: Otváram možnosť prihlásiť sa do faktických poznámok. Uzatváram možnosť hlásiť sa s faktickými poznámkami. Pani poslankyňa Belohorská. I. Belohorská, poslankyňa: Tak ako môj kolega, tak aj ja by som chcela vyjadriť rozhorčenie, že pri predkladaní týchto zákonov tu nie je prítomný minister. Druhí ministri koordinujú predkladanie svojich zákonov v tomto parlamente so svojimi zahraničnými cestami, lebo ešte aj včera sa pán minister vyhrážal cez televíznu obrazovku, že sú to myokardové či infarktové novely. Aj ja by som sa veľmi rada opýtala ministra aj na konkrétne situácie, ktoré sú obsiahnuté aj v tomto návrhu. A to je napr. na strane 7 predloženého materiálu, kde sa hovorí o organizovaní očkovania, nariadení mimoriadneho očkovania, aplikačných postupoch pri použití očkovacích látok hlavne dnes s prebiehajúcou infekciou na východnom Slovensku, kde nie sú peniaze na očkovacie látky pre deti, aby mohli byť zaočkované, tak ako by mali byť proti hepatitíde. A takisto to je na strane 10, kde sa hovorí o zakázaní používania zdraviu škodlivej vody alebo používaní pitnej vody, lebo pitnú vodu nemá väčšina rómskych osád, ale nielen rómskych osád. Tak sa pýtam, ako sa bude postupovať v týchto prípadoch. Myslím si, že táto novela ešte nehovorí o tom, že predchádzajúce zákony nie sú platné. Z. Martináková, podpredsedníčka NR SR: Ďakujem, pani poslankyňa, budeme tlmočiť vašu výhradu aj ministrovi zdravotníctva, aby bol prítomný na rokovaniach parlamentu, keď predkladá vážne zákony. Pokračujeme v rozprave, vystúpi pán poslanec Paška.